**Likumprojekta “Administratīvo teritoriju un apdzīvoto vietu likums ”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Administratīvo teritoriju un apdzīvoto vietu likums” (turpmāk – likumprojekts) izstrādāts, lai noteiktu administratīvi teritoriālo iedalījumu, ievērojot Latvijas Republikas Saeimas (turpmāk – Saeimas) 2019. gada 21. marta lēmumā “Par administratīvi teritoriālās reformas turpināšanu” noteikto. Likumprojekts stājas spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Deklarācijas par Artura Krišjāņa Kariņa vadītā Ministru kabineta iecerēto darbību:223.punkts - līdz 2021. gadam īstenosim vietējo pašvaldību reformu, apvienojot pašvaldības ilgtspējīgākās un ekonomiski spēcīgākās vienībās, kas spēj nodrošināt likumā minēto pašvaldību autonomo funkciju izpildi salīdzināmā kvalitātē un pieejamībā.2) Ministru kabineta 2019. gada 7. maija rīkojuma Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 223.1. pasākums: 1) izstrādāts tiesiskais regulējums vietējo pašvaldību administratīvi teritoriālās reformas uzsākšanai;2) izstrādāts tiesiskais regulējums vietējo pašvaldību administratīvi teritoriālās reformas pabeigšanai.3) Saeimas 2019. gada 21. marta lēmums “Par administratīvi teritoriālās reformas turpināšanu” uzdod Ministru kabinetam pēc konceptuālā ziņojuma par administratīvi teritoriālo iedalījumu sagatavošanas un konsultācijām ar pašvaldībām saskaņā ar Eiropas vietējo pašvaldību hartas 5. pantu izstrādāt un līdz 2019. gada 1. decembrim iesniegt Saeimai likumprojektu par administratīvi teritoriālo iedalījumu.4) Ministru kabineta 2019.gada 17.septembra sēdē tika atbalstīts konceptuālais ziņojums “Par administratīvi teritoriālo iedalījumu”[[1]](#footnote-1) (prot.Nr.46., § 26) unMinistru kabineta rīkojuma projekts “Par administratīvi teritoriālo iedalījumu”, kurš paredz: “Lai nodrošinātu 2019. gada 21. marta Saeimas lēmuma Par administratīvi teritoriālas reformas turpināšanu izpildi, Vides aizsardzības un reģionālās attīstības ministrijai līdz 2019. gada 21. novembrim iesniegt izskatīšanai Ministru kabinetā attiecīgu likumprojektu par administratīvi teritoriālo iedalījumu.” |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā pašvaldību sistēmā notikušās juridiskās un funkcionālās reformas, secināms, ka Latvijā pakāpeniski ir izveidota bāze funkcionāli spēcīgu vietējo pašvaldību darbībai. Šodienas situācijā pašvaldību loma valsts pārvaldes sistēmā tikai pieaug, kas pašvaldībām prasa atbildīgi risināt jautājumus savu iedzīvotāju interesēs. Iedzīvotāju skaits veido pamatu jebkurai pašvaldībai, un to skaits tiešā veidā ietekmē pašvaldības budžeta ieņēmumus. Lielākajā daļā Latvijas pašvaldību iedzīvotāju skaits ir samazinājies. Iedzīvotāju skaita pieaugums ir pamatā Pierīgas pašvaldībās. Viens no galvenajiem faktoriem iedzīvotāju skaita samazinājumam reģionos ir migrācija, kas cieši saistīta ar darba iespējām. Tikai 38% iedzīvotāju ir darba iespējas savā pašvaldībā. Gan viens no valsts politikas, gan pašvaldību uzdevumiem ir sekmēt uzņēmējdarbību – viena no pašvaldību autonomajām funkcijām ir sekmēt saimniecisko darbību attiecīgajā administratīvajā teritorijā un rūpēties par bezdarba samazināšanu. Pašvaldības to veic, izmantojot Eiropas Savienības fondu iespējas un veidojot pašvaldību budžeta atbalsta instrumentus. Atbalsta instrumentu izmantošana ir cieši saistīta ar pašvaldību kapacitāti – proti, to vai pašvaldībā ir īpaša izveidota struktūrvienība vai vismaz speciālists, kas nodarbojas ar uzņēmējdarbības jautājumiem. Šobrīd 27 pašvaldībās šādu struktūrvienību vai speciālista, kas būtu atbildīgs tieši par uzņēmējdarbības jautājumiem, nav. Tāpat vairākiem uzņēmējdarbības speciālistiem pašvaldībās tie nav vienīgie pienākumi, un tikai 60 pašvaldībās tas ir pamatuzdevums attiecīgajam speciālistam. Teritorijas attīstības plānošana pašvaldību līmenī ir savstarpēji saistītu dokumentu un instrumentu kopums – vietējās pašvaldības ilgtspējīgas attīstības stratēģija, attīstības programma, teritorijas plānojums, lokālplānojums un detālplānojums. Pašvaldībām jāspēj kvalitatīvi plānot attīstību ilgtermiņā (25 gadi) un vidējā termiņā (7 gadi), nodrošinot atbilstoši izglītotu speciālistu kopumu. Tomēr vairākās pašvaldībās nav teritorijas attīstības plānošanas speciālista, kam tie būtu pamata pienākumi. Tāpat pašvaldību teritorijas attīstības dokumentu izstrādē visbiežāk tiek izmantots ārpakalpojums, kas ne vienmēr nodrošina pilnvērtīgu saikni ar iedzīvotājiem attīstības plānošanas jautājumos. Gādāt par iedzīvotāju izglītību ir viena no pašvaldību autonomajām funkcijām, turklāt tā finanšu ziņā ir visapjomīgākā. No 2014. līdz 2018. gadam pašvaldību izdevumi izglītības jomai bijuši ap 40% no kopējiem pašvaldības budžeta izdevumiem. Savukārt vērtējot budžeta izdevumus uz vienu izglītojamo, 2017. gadā starp pašvaldībām ir vērojama liela atšķirība – starpība starp lielākajiem un mazākajiem izdevumiem ir pat trīs reizes. Pašvaldību funkcionālās sadarbības iespēja tika vairāk veidota pārejas periodam, kad tika uzsākta pašvaldību juridiskā reforma – proti, funkcionālā pārdale starp rajonu un vietējām pašvaldībām. Šodienas situācijā vērtējams, vai racionālāk nebūtu noteikt tādas administratīvās teritorijas, kurās pašvaldības patstāvīgi spētu izpildīt tām likumos noteiktos uzdevumus, tādejādi arī iedzīvotājiem radot pārliecību par savas pašvaldības darboties spēju. Nākotnē pašvaldību funkciju nodošana izpildei citām pašvaldībām būtu pieļaujama tikai likumā noteiktos īpašos gadījumos. Šāda pieeja neattiektos uz situācijām, kad pašvaldības racionālu apsvērumu dēļ izveidotu kopīgas iestādes likumā “Par pašvaldībām” noteiktajā kārtībā. Šobrīd pašvaldības nenodrošina visus iedzīvotājiem nepieciešamos sociālos pakalpojumus, piemēram, 15 novadu pašvaldības jeb 12,6% no visām pašvaldībām nenodrošina aprūpi mājās, kas ir viens no pamata sociālajiem pakalpojumiem. Aprūpe mājās dod iespēju cilvēkam, kurš objektīvu apstākļu dēļ nevar sevi aprūpēt, apmierināt pamatvajadzības un ilgāk nodrošināt dzīves kvalitātes nepazemināšanos. Daļa no šīm pašvaldībām nodrošina vienīgi aprūpi ilgstošas sociālās aprūpes un sociālās rehabilitācijas institūcijā, bet daļa pērk pakalpojumu no citām pašvaldībām vai no nevalstiskajām organizācijām, kas izmaksu ziņā ir daudz dārgāks pakalpojumsVērtējot pašvaldības pēc administratīvajiem izdevumiem, ir identificējama likumsakarība – pašvaldībās ar augstākiem administratīvajiem izdevumiem ir arī mazākas darba iespējas un daudz lielāks prognozētais iedzīvotāju skaita samazinājums līdz 2030. gadam. Līdz ar to šajās pašvaldībās ir lielāka iespēja, ka administratīvie izdevumi uz vienu iedzīvotāju turpinās pieaugt, un tām ir arī daudz mazākas iespējas pašām nopelnīt papildu ieņēmumus. Būtiska ir pašvaldību spēja uzņemties saistības, kas var nodrošināt attīstības iespēju plānošanu. Uz 2018. gada beigām saistības 1 000 000 *EUR* apmērā varētu uzņemties 46 pašvaldības (nepārsniedzot 20% saistību apmēru, rēķinot no pašvaldības pamatbudžeta ieņēmumiem bez mērķdotācijām un bez iemaksām pašvaldību finanšu izlīdzināšanas fondā).**Saglabājot esošo 119 vietējo pašvaldību administratīvi teritoriālā iedalījumu, saglabāsies problemātika valsts pārvaldes sistēmas darbības attīstībai un iedzīvotāju labklājības nodrošināšanai arī nākotnē, proti:**1.Netiks nodrošināta racionāla valsts budžeta līdzekļu izlietošana un netiks rastas iespējas būtiski samazināt administratīvo un birokrātisko slogu visai valsts pārvaldes sistēmai. *Samazinoties pašvaldību skaitam un pieaugot to kapacitātei, arī pārējā valsts pārvaldes sistēmā būtiski samazināsies administratīvais slogs. Savukārt nostiprinot pašvaldību autonomiju un kapacitāti un, nodrošinot subsidiaritātes principa ievērošanu, pastāv iespēja mazināt ne tikai birokrātiju, bet arī pieaugošo normatīvismu.*2. Teritorijas attīstība netiks plānota kopsakarībās ap reģionālās un nacionālās nozīmes centriem, ap kuriem veidojas augstāka ekonomiskā aktivitāte un pieprasījums pēc pakalpojumiem, radot labākus priekšnosacījumus tautsaimniecības attīstībai un iedzīvotāju dzīves kvalitātes nodrošināšanai. Tas attiecas uz efektīvu izglītības, veselības aprūpes, sociālās palīdzības, ceļu un transporta un komunālās saimniecības infrastruktūras tīkla izveidi, kā arī atbilstoši uzņēmēju vēlmēm un vajadzībām attīstīt perspektīvos saimnieciskās darbības virzienus teritorijā un attiecīgi pakārtot tiem visu veidu nepieciešamo infrastruktūru. 3. Netiks izveidota teritoriāla platforma efektīvas valsts pārvaldes sistēmas attīstībai, tai skaitā citu neatliekamu nozaru reformu īstenošanā, jo valsts administratīvi teritoriālais iedalījums ietekmē ne tikai pašvaldības, bet arī pārējo valsts pārvaldi un tās sniegtos pakalpojumus iedzīvotājiem. 4. Daudzas pašvaldības joprojām nevarēs izveidot augsti profesionālas struktūras, izveidojot sabalansētu pakalpojumu izmaksu attiecību pret kvalitāti.5. Neņemot vērā faktiskos 26 rajonu pašvaldību reorganizācijas aspektus, proti, kad rajonu funkcijas pakāpeniski tika nodotas vietējām pašvaldībām, virknei pašvaldību saglabāsies nesamērīgs funkciju apjoms attiecībā pret iedzīvotāju skaitu tajās. 6. Ir risks, ka esošo demogrāfisko tendenču situācijā saglabājoties esošajam pašvaldību iedalījumam, būtiski pieaugs pašvaldību uzturēšanas izdevumu apjoms. Piemēram, Latvijas Banka 2019. gadā publicētajā diskusiju materiālā “Kas nosaka Latvijas pašvaldību budžeta izdevumu atšķirības?” pēc noteiktiem aprēķiniem izsaka šādu pieņēmumu: “Balstoties uz pētījumā gūtajiem novērtējumiem, iespējams aplēst potenciālo līdzekļu ietaupījumu, ko varētu sniegt pašvaldību pakalpojumu koncentrēšana iedzīvotāju skaita ziņā lielākās administratīvi teritoriālajās vienībās. Aprēķināts, kāds būtu uzturēšanas izdevumu ietaupījums, ja vidējais iedzīvotāju skaits novados būtu attiecīgi 10 tūkst., 15 tūkst. vai 20 tūkst. Potenciālais pašvaldību budžeta līdzekļu ietaupījums izglītības, sociālās aizsardzības un vispārējo valdības dienestu uzturēšanas jomā var būt ievērojams – no 17 milj. *EUR* līdz 130 milj. *EUR* gadā. Pieņemot, ka līdzīga sakarība starp iedzīvotāju skaitu novadu pašvaldībās un uzturēšanas izdevumiem uz vienu iedzīvotāju pastāv arī novērtējumos neiekļautajām funkcijām, potenciālais līdzekļu ietaupījums būtu vēl lielāks.”[[2]](#footnote-2)**Tiesiskā regulējuma mērķis un būtība**Saeima 2019. gada 21. marta sēdē pieņēma lēmumu turpināt 1998. gadā iesākto teritoriālo reformu un līdz 2021. gadam izveidot ekonomiski attīstīties spējīgas administratīvās teritorijas ar vietējām pašvaldībām, kas spēj nodrošināt tām likumos noteikto autonomo funkciju izpildi salīdzināmā kvalitātē un pieejamībā un sniedz iedzīvotājiem kvalitatīvus pakalpojumus par samērīgām izmaksām. Vienlaikus Saeima minētajā lēmumā uzdeva pēc konceptuālā ziņojuma sagatavošanas un konsultācijām ar pašvaldībām saskaņā ar Eiropas vietējo pašvaldību hartas 5. pantu izstrādāt un līdz 2019. gada 1. decembrim iesniegt Saeimai likumprojektu, kurā nosaka:1. valsts administratīvo teritoriju izveidošanas kritērijus, administratīvi teritoriālo iedalījumu un tā veidus;
2. administratīvo teritoriju un novadu teritoriālā iedalījuma vienību izveidošanas, uzskaites un robežu grozīšanas kārtību, kā arī administratīvo centru noteikšanas nosacījumus un kārtību;
3. apdzīvoto vietu statusa noteikšanas un uzskaites kārtību un attiecīgo institūciju kompetenci;
4. kārtību, kādā tiek pabeigta administratīvi teritoriālā reforma un sagatavotas 2021. gada pašvaldību vēlēšanas;
5. kārtību, kādā pašvaldībām tiek piešķirti valsts finanšu līdzekļi administratīvi teritoriālās reformas īstenošanai;
6. nosacījumus pašvaldību budžetu apstiprināšanai un saistību pārņemšanai, kā arī rīcībai ar pašvaldību finanšu līdzekļiem un mantu administratīvi teritoriālās reformas ietvaros;
7. citus jautājumus, kas izriet no konceptuālā ziņojuma.

Ņemot vērā to, ka saskaņā ar augstākminēto Saeimas lēmumu likumprojektā ir jānosaka administratīvo teritoriju izveidošanas kritēriji, administratīvi teritoriālais iedalījums un tā veidi. Šajā anotācijā ir aprakstīti likumprojektam izvirzītie administratīvo teritoriju iedalījuma veidi, administratīvo centru noteikšanas kārtība, novadu izveidošanas kritēriji un to raksturojums.Administratīvo teritoriju veidi ir saglabāti nemanīgi no spēkā esošā likuma.* + republikas pilsētas
	+ novadi, kurus iedala teritoriālajās vienībās:
		- novada pilsētās;
		- novada pagastos.

Attiecībā uz novadu administratīvajiem centriem ir plānots, ka tos turpmāk noteiks Saeima, nevis novadu domes, jo iedzīvotāju interesēs ir veidot skaidri pārskatāmu valsts pārvaldes iestāžu darbību neatkarīgi no tā, vai pakalpojumu sniedzējs ir pašvaldība vai kāda cita valsts pārvaldes institūcija. Viens no pamatkritērijiem administratīvi teritoriālā iedalījumā pilnveidošanā ir teritorijas veidot ap nacionālās un reģionālās nozīmes attīstības centriem un tajos darbosies arī citas valsts pārvaldes institūcijas, tai skaitā tās, kuras sniedz pakalpojumus iedzīvotājiem. Ja novada teritorijā nav nacionālās vai reģionālās nozīmes attīstības centra, tad primāri izvērtē par administratīvo centru noteikt ciemu vai pilsētu, kurā ir lielākais pastāvīgo iedzīvotāju skaits. Pašvaldība, iesniedzot pamatotu priekšlikumu, var rosināt likumā mainīt administratīvā centra atrašanās vietu. Likumprojektā ir ietverta teritoriālā dalījuma vienība “apvienība”. Šādu normu pamato vienveidīga pieeja izmantojot pašvaldībām likumā “Par pašvaldībām” 21.panta pirmās daļas 6.punktā noteiktās tiesības veidot iekšējo teritoriālo strukturējumu, kas arī praksē tiek veidots un tas nav attiecināms uz teritoriālo strukturējumu, ko nosaka likums (novada pilsētas un pagasti).Likumprojekts nosaka, ka administratīvās teritorijas robežu var grozīt Ministru kabinets, ja robežas grozīšanas rezultātā republikas pilsēta vai novads un tā teritoriālā iedalījuma vienība saglabā savu statusu un novada teritoriālā iedalījuma vienība netiek pievienota citam novadam vai republikas pilsētai. Minētā norma ir pārnesta no esoša likuma, lai “maznozīmīgus” teritoriju grozījumus uzticētu veikt Ministru kabinetam. Grozījumi likumā tika pieņemti 2015.gadā, lai Ministru kabinets varētu veikt grozījumus Valmieras pilsētas un Beverīnas novada robežām, kā arī Tukuma novada un Engures novada robežām.***Novadu izveidošanas kritēriju raksturojums***1. **Teritorija ir ģeogrāfiski vienota.** Kritēriju pamato vispārpieņemts princips, kas atbilst starptautiskai tiesību praksei un vēsturiski ir nostiprināts arī Latvijas Republikas normatīvajos aktos attiecībā uz administratīvās teritorijas jēdzienu. Proti, administratīvā teritorija ir Latvijas teritoriālā iedalījuma vienība, kurā pašvaldība savas kompetences ietvaros realizē pārvaldi.
2. **Novada teritorijā ir reģionālās vai nacionālās nozīmes attīstības centrs.** ArSaeimas 2010. gada 10. jūnija lēmumu apstiprināja Latvijas ilgtspējīgas attīstības stratēģiju līdz 2030. gadam.[[3]](#footnote-3) Minētajā stratēģijā ir norādīts, ka: *“Attīstības centrs ir teritorija, kur ir resursu (t.sk. cilvēkresursu), sociālo un ekonomisko aktivitāšu koncentrācija un kas veicina apkārtējās teritorijas attīstību. Valsts nozīmīgāko (primāro) attīstības centru tīklu veido starptautiskas, nacionālas un reģionālas nozīmes attīstības centri, jo tajos koncentrējas lielākā daļa valsts iedzīvotāju, ekonomiskā un sociālā aktivitāte.”* Šajā gadījumā attīstības centri ir 30 nozīmīgākās valsts pilsētas (reģionālās un nacionālās nozīmes attīstības centri, kuri noteikti valsts attīstības plānošanas dokumentos). Ievērojot iepriekšminēto, kā arī šo attīstības centru funkcionālu sasaisti ar tām pieguļošām lauku teritorijām, šāda kritērija noteikšana likumā nodrošinātu policentrisku valsts attīstību, ņemot vērā valsts budžeta iespējas. Tas arī ļautu veidot racionālu publisko pakalpojumu sniegšanas tīklu, veicinot pakalpojumu sniegšanu par samērīgām izmaksām. Saglabājot esošo situāciju, arvien palielināsies atšķirība starp pašvaldībām, kuru teritorijās ir zemi ekonomiskās izaugsmes rādītāji vai slikti demogrāfiskie rādītāji, vai arī kuras pamatā sevi pozicionē tikai kā dzīvesvieta blakus esošajā attīstības centrā nodarbinātajiem iedzīvotājiem, un ekonomiski spēcīgākām pašvaldībām ar labāku infrastruktūru un pakalpojumu klāstu.
3. **Pierīga ir Rīgai pieguļošās novada teritorijas *(Pierīgas novadi ir noteikti likumprojekta 1. pantā)*, un tajos ir ne mazāk par 15 000 pastāvīgo iedzīvotāju katrā.** Rīga kā nozīmīgākais valsts attīstības centrs un galvaspilsēta nodrošina darbavietas un pakalpojumu sniegšanu būtiskai daļai apkārtējo pašvaldību iedzīvotāju. Ņemot vērā esošo pašvaldību budžeta veidošanās kārtību un pašvaldību finanšu izlīdzināšanas nosacījumus, ir veidojusies situācija, kur pamatā Rīga un Pierīgas pašvaldības ir no pašvaldību budžeta viedokļa visnodrošinātākās pašvaldības un iemaksātāji pašvaldību finanšu izlīdzināšanas fondā. Tomēr, lai nodrošinātu efektīvāku publisko resursu izmantošanu un pašvaldību darbību attiecībā pret pašvaldībām noteikto izpildāmo funkciju apjomu, iedzīvotāju skaitam arī Pierīgas pašvaldībās vajadzētu būt vismaz 15 000. Tāpat, saskaņoti un racionāli plānojot teritorijas attīstību, arī Pierīgā ir iespējas radīt darbavietas un piesaistīt investīcijas, līdz ar to vienas pašvaldības ietvaros veidojot gan industriālās zonas, gan dzīvojamās zonas.
4. **Iespējama ilgtspējīga teritorijas ekonomiskā attīstība, un pašvaldībai ir spēja teritorijai piesaistīt nozīmīgas investīcijas.** Investīciju piesaistei liela ietekme ir valsts institūciju politikai un tās realizācijai. Tomēr daudzos gadījumos praktiskie darbības aspekti tieši norāda arī uz pašvaldību lomu nozīmīgu investīciju piesaistīšanā savai teritorijai, tādējādi radot darbavietas un veicinot teritorijas ekonomisko attīstību. To ir iespējams veiksmīgi izdarīt, ja veidojas vairāku apstākļu kopums, kas rada labvēlīgu vidi investīcijām un tā ir saskaņota teritorijas attīstības plānošana un spēcīgu uzņēmēju atbalsta struktūru radīšana pašvaldībās, bet pats būtiskākais ir pašvaldību budžeta iespējas veikt ieguldījumus savas teritorijas attīstībai. Ja pašvaldībā dzīvo ap 15 000 pastāvīgo iedzīvotāju, tad tās ieņēmumiem vajadzētu veidoties ap 20 milj. EUR gadā, kas savukārt rada iespēju pašvaldībai būt finansiāli pašpietiekamai. Piemēram, tas ļauj īstenot salīdzinoši mazākus projektus bez aizņēmuma Valsts kasē. Pašvaldību funkciju apjomam atbilstošs pašvaldību budžets var palīdzēt nozīmīgu investīciju piesaistē un radīt darbavietas, un mazināt iedzīvotāju aizbraukšanu labāku darba vietu meklējumos. Latvijas un ārvalstu prakse pierāda, ka investoriem ir svarīga pašvaldību kapacitāte un iespējas, kā arī iedzīvotāju skaits.
5. **Iespējams** **izveidot efektīvu izglītības, veselības aprūpes un sociālo pakalpojumu iestāžu tīklu, sabiedriskā transporta un ceļu tīklu, kā arī komunālās saimniecības tīklu.** Būtiski ir teritorijas attīstību plānot kopsakarībās – tostarp ap reģionālās un nacionālās nozīmes centriem, ap kuriem veidojas augstāka ekonomiskā aktivitāte un pieprasījums pēc pakalpojumiem. Tas attiecas, pirmkārt, uz efektīva izglītības, veselības aprūpes, sociālo pakalpojumu, ceļu un transporta infrastruktūras tīkla izveidi. Otrkārt, tas ļautu attīstīt perspektīvos saimnieciskās darbības virzienus teritorijā un atbilstoši uzņēmēju vēlmēm un vajadzībām pakārtot tiem visu veidu nepieciešamo infrastruktūru.
6. **Teritorija ir optimāli izveidota, lai pašvaldība patstāvīgi izpildītu tai likumos noteiktās autonomās funkcijas, izņemot gadījumus, ja likumos noteikts citādi.** Ņemot vērā pašvaldību sistēmā notikušās funkcionālās reformas secināms, ka Latvijā pakāpeniski ir izveidota bāze funkcionāli spēcīgu vietējo pašvaldību darbībai. Šodienas situācijā pašvaldību loma valsts pārvaldes sistēmā tikai pieaug, kas pašvaldībām prasa atbildīgi risināt jautājumus savu iedzīvotāju interesēs. Jāuzsver, ka juridiskā loģika norāda, ka, likumā uzdodot publiskai personai izpildīt valsts pārvaldes funkciju, publiska persona citai publiskai personai vai privātpersonai var deleģēt tikai no funkcijas izrietošus pārvaldes *uzdevumus*. Pretējā gadījumā, proti, ja publiska persona izpildei citai publiskai personai deleģē savas *funkcijas*, zūd jēga šādas publiskas personas darbībai. Pašvaldību gadījumā tas neattiektos uz pašvaldību kopīgu iestāžu izveidi, kā arī gadījumiem, kur likumos noteikts citādi – piemēram, īpašu sadarbības formu veidošana noteiktu jautājumu risināšanai.
7. **Pietiekams skolēnu skaits vismaz vienai perspektīvai vidusskolai.** Likums nosaka pašvaldībām nodrošināt tiesības iedzīvotājiem iegūt vispārējo vidējo izglītību, un izglītība ir funkcija, kurai pašvaldības kopumā tērē vislielāko daļu no sava budžeta. Ministru kabineta 2019. gada 14. maija sēdē izskatīja informatīvo ziņojumu “Par skolu tīkla sakārtošanu”, kurā Izglītības un zinātnes ministrija piedāvā šādu minimālo skolēnu skaitu 10.–12. klašu grupā piedāvātajos administratīvajos centros: pilsētām ar vairāk nekā 50 000 iedzīvotāju 150 skolēni, administratīvo teritoriju attīstības centros – 120 skolēni.[[4]](#footnote-4)

**Citi jautājumi ko regulē likumprojekts**Spēkā esošajā Administratīvo teritoriju un apdzīvoto vietu likumā pārejas noteikumos plaši regulēti 2009. gadā īstenotās administratīvi teritoriālās reformas noslēguma jautājumi. Tāpēc, lai radītu nepārprotami skaidru tiesisko regulējumu par pašreiz īstenojamo administratīvi teritoriālo reformu un tajā veicamajiem uzdevumiem, vēsturiskais un šī brīža tiesiskais regulējums nebūtu ietverams vienā likumā. Likumprojektā praktiski nav paredzēts mainīt regulējumu, kas attiecas uz apdzīvoto vietu statusa jautājumu izlemšanu un pastāvošo adresācijas sistēmu. Likumprojektā ir paredzēts Ministru kabinetam uzdot noteikt kārtību, kādā notiek pašvaldību institūciju, finanšu, mantas, tiesību un saistību pārdale administratīvo teritoriju robežu grozīšanas vai sadalīšanas gadījumā. Savukārt pašlaik un turpmāk tiek plānots, ka pašvaldībām ir tiesības pieņemt lēmumus par robežu grozīšanu u.tml., taču nav kārtības, kā pēc tam tiek sakārtoti institūciju, finanšu, mantas, tiesību un saistību jautājumi starp pašvaldībām. Esošais likums minētos jautājumus neregulē, un tas ir vērtējams kā likuma robs. Likumprojektā ir veikti papildinājumi jautājumos, par kuriem jau ir lēmis Ministru kabinets un, attiecīgus likumprojektus virzījis izskatīšanai Saeimā, un kuri atrodas starp lasījumiem un nerada savstarpējas pretrunas jautājumos, nosakot jauno administratīvi teritoriālo iedalījumu. Tie ir: likumprojekts “Grozījums Administratīvo teritoriju un apdzīvoto vietu likumā” (Nr.: 30/Lp13), kurš Saeimā 2019. gada 21. februārī izskatīts 2. lasījumā un regulē mazciemu jautājumu; kā arī likumprojekts “Grozījumi Administratīvo teritoriju un apdzīvoto vietu likumā” (Nr.: 161/Lp13), kurš Saeimā 2018. gada 20. decembrī izskatīts 1. lasījumā, izslēdzot no likuma apriņķus. Likumprojektā ir iestrādāts regulējums, kam pamatu veido 2008. gadā pieņemtā Administratīvo teritoriju un apdzīvoto vietu likumā noteiktais, ka jauno administratīvi teritoriālo iedalījumu nosaka savlaicīgi, lai Centrālā vēlēšanu komisija 2021. gada pašvaldību vēlēšanas varētu izsludināt jaunajās likumā noteiktajās administratīvajās teritorijās. Vienlaikus likumprojekta pārejas noteikumi noteic, ka ar šā likuma spēkā stāšanos republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta šā likuma noteiktajā kārtībā 2021. gada 1. jūlijā. Līdz ar 2021. gada pašvaldību vēlēšanās jaunievēlētās pašvaldības domes pirmo sēdi izbeidzas visu bijušo pašvaldību domju pilnvaras. Novada pašvaldība ir attiecīgajā novadā iekļauto pašvaldību institūciju, finanšu, mantas, tiesību un saistību pārņēmēja.Lai nodrošinātu Pašvaldību finanšu izlīdzināšanai aprēķinu 2021.gadā jaunajiem novadiem, kuriem mainās teritoriālo vienību robežas, lēmumiem par robežu maiņu, t.sk. Ministru kabineta,  būtu jāpieņem līdz 2020.gada 1.jūnijam.*Daļa ar pašvaldību vēlēšanu komisiju darbību saistīto jautājumu reformas kontekstā ir ietverti arī likumprojektā* [*“Grozījums Republikas pilsētas un novadu vēlēšanu komisiju un vēlēšanu iecirkņu komisiju likumā"*](https://eportfelis.mk.gov.lv/eportfelis/DesktopModules/NOpenDocument.aspx?tabindex=2&tabid=18&BriefcaseID=36908&mid=59&ProjectID=27364)*, kas 2019.gada 3.oktobrī izsludināts valsts sekretāru sanāksmē (VSS- 989)[[5]](#footnote-5).*Vienlaikus likumprojektā ir noteikts pilsētas statuss Iecavai un Koknesei. Iecavas un Kokneses novada pašvaldības saskaņā ar normatīvajos aktos noteikto kārtību ir iesniegušas Vides aizsardzības un reģionālās attīstības ministrijai (turpmāk – VARAM) attiecīgus dokumentus, lai uzsāktu apdzīvotās vietas statusa maiņu no ciema uz pilsētu. Tādejādi, normatīvajos aktos noteiktā kārtībā VARAM virza jautājuma izskatīšanu, sagatavojot attiecīgu likumprojektu. Lai nodrošinātu Olaines novada teritorijas ģeogrāfisko vienotību, likumprojekta pārejas noteikumos ir paredzēts šī jautājuma risinājums, īstenojot Olaines novada un Ķekavas novada robežas grozīšanu.VARAM konsultācijās ar attiecīgajām pašvaldībām par perspektīvo Siguldas novada izveidi, tika izteikts viedoklis par Inčukalna novada Vangažu pilsētas atdalīšanu virzienā uz Vangažu pilsētai piegulošo Garkalnes novadu. VARAM tika iesniegti vairākums pašvaldības deputātu viedokļi, par iespējamu Vangažu atdalīšanu no Inčukalna novada un pievienošanu Garkalnes novadam. Ministru kabinetā pieņemot konceptuālo ziņojumu “Par administratīvo iedalījumu” Garkalnes novads ir iekļauts Ulbrokas novadā. Pēc konceptuālā ziņojuma “Par administratīvo iedalījumu” izskatīšanas, VARAM ir saņēmusi Inčukalna pašvaldības domes deputātu vairākuma lēmumu par to, ka Inčukalna novads saglabājams kā patstāvīga administratīva vienība, tomēr šāds risinājums neatbilst izvirzītajiem teritorijas veidošanas kritērijiem.Pašreizējā situācija un problēmas, kuru risināšanai likumprojekts izstrādāts ir ietverts detalizētāk arī 2019. gada 14. maijā Ministru kabineta apstiprinātajā informatīvajā ziņojumā “Par sabiedriskai apspriešanai izvirzāmo administratīvi teritoriālā iedalījuma modeli”[[6]](#footnote-6) un 2019. gada 17. septembra Ministru kabineta atbalstītajā konceptuālajā ziņojumā “Par administratīvi teritoriālo iedalījumu”[[7]](#footnote-7). |
| 3. | Projekta izstrādē iesaistītās institūcijas un publiskas personas kapitālsabiedrības | Nav.  |
| 4. | Cita informācija | Likumprojekta izstrādes saturs tiek veidots, pamatojoties uz Ministru kabinetā 2019. gada 14. maijā izskatīto informatīvo ziņojumu “Par sabiedriskai apspriešanai izvirzāmo administratīvi teritoriālā iedalījuma modeli” un Ministru kabinetā 2019. gada 17.septembrī atbalstīto konceptuālo ziņojumu “Par administratīvi teritoriālo iedalījumu”.Saeimas 2019. gada 21. marta lēmumā “Par administratīvi teritoriālās reformas turpināšanu” un Ministru kabineta 2019. gada 14. maija protokollēmumā (Nr. 24., 23.§) par informatīvo ziņojumu “Par sabiedriskai apspriešanai izvirzāmo administratīvi teritoriālā iedalījuma modeli” 2.1. punktā VARAM tika uzdots organizēt un nodrošināt konsultācijas ar pašvaldībām un sabiedrību par informatīvajā ziņojumā noteikto administratīvi teritoriālā iedalījuma modeli. Izpildot iepriekšminēto, un atbilstoši Eiropas vietējo pašvaldību hartas 5. punktam, kas noteic, ka vietējās varas teritoriju robežu izmaiņas nav atļauts izdarīt bez iepriekšējas konsultēšanās ar attiecīgo vietējo varu, VARAM laika posmā no 2019. gada 27. maija līdz 2019. gada 2. augustam ir organizējusi 30 konsultācijas ar pašvaldību domēm par sabiedriskai apspriešanai izvirzāmo administratīvi teritoriālā iedalījuma modeli. Pavisam minētajā laika posmā konsultācijās piedalījās 1312 dalībnieki, no kuriem 947 bija pašvaldību domju deputāti (63% no kopējā deputātu skaita uz konsultācijām aicināto pašvaldību domēs). Līdztekus Saeimas lēmumā noteiktajam teritoriālās reformas uzstādījumam tika izvirzīti arī šādi mērķi valsts attīstības un iedzīvotāju labklājības nodrošināšanai, kas ir ietverti Ministru kabineta 2019. gada 14. maija informatīvajā ziņojumā “Par sabiedriskai apspriešanai izvirzāmo administratīvi teritoriālā iedalījuma modeli”:1. uzlabot valsts un pašvaldību ekonomisko izaugsmi un konkurētspēju;
2. nodrošināt visas valsts pārvaldes darbībā racionālu valsts budžeta līdzekļu izlietošanu;
3. izveidot vienlīdzīgu un ilgtspējīgu pašvaldību darbības sistēmu, reģionālās un nacionālās nozīmes attīstības centrus ar to lauku teritorijām sasaistot vienotā administratīvā, ekonomiskā un saimnieciskā vienībā, tādējādi radot labākus priekšnosacījumus tautsaimniecības attīstībai un pakalpojumu pieejamībai iedzīvotājiem;
4. radīt mehānismus efektīvākai novadu pilsētu un novada pagastu pašpārvaldes darbībai, vairāk iesaistot tajā attiecīgo teritoriju iedzīvotājus;
5. nostiprinot pašvaldību autonomiju un kapacitāti, nodrošināt subsidiaritātes principa ievērošanu;
6. nodrošināt pievilcīgu vidi investīcijām un produktīvu darbavietu radīšanai, tādejādi panākot konkurētspējīgu atalgojumu un mazinot emigrāciju;
7. panākt, ka pašvaldības tām likumos uzdotās funkcijas izpilda patstāvīgi.
 |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs visas pašvaldības, kuras skar administratīvi teritoriālā reforma, kā arī visu pārējo valsts pārvaldes sistēmu, kur attiecīgo institūciju darbība ir saistīta ar pašvaldībām. Tam būs ietekme arī uz pašvaldību iedzīvotājiem, kuru pašvaldības skars administratīvi teritoriālā reforma. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldību darbībai ir būtiska ietekme uz iedzīvotāju dzīves kvalitātes nodrošināšanu un uzņēmējdarbības attīstību lauku reģionos, jo viens no galvenajiem valsts un pašvaldību uzdevumiem ir radīt priekšnosacījumus tautsaimniecības attīstībai. Efektīvas valsts pārvaldes darba organizācijas trūkums ir pierādījums tam, ka daudzas pirms tam īstenotās valsts pārvaldes reformas nav bijušas veiksmīgas. Svarīgi ir turpinot decentralizāciju nostiprināt pašvaldību lomu uzņēmējdarbības attīstības veicināšanā. Industriālo parku plānošana un izveide, kā arī inženiertehnisko komunikāciju nodrošināšana potenciālajiem ražotājiem prasa no pašvaldības puses ieguldīt nozīmīgus resursus. Šāda uzņēmējdarbības vides sekmēšana ir iespējama tikai tad, ja pašvaldības rīcībā ir attiecīgas teritorijas, noteikti finanšu resursi un spēja īstenot attiecīgus teritorijas attīstības projektus. Praktiskā pieredze pamatā parāda to, ka šādus uzdevumus patstāvīgi var veikt tikai spēcīgas pašvaldības, sekmīgi sadarbojoties visām iesaistītajām institūcijām. Lai gan valsts attīstības plānošana notiek vietējā, reģionālā un nacionālā līmenī, tomēr būtiski ir teritorijas attīstību plānot kopsakarībās teritoriālos mērogos ap reģionālās un nacionālās nozīmes centriem, ap kuriem veidojas augstāka ekonomiskā aktivitāte un pieprasījums pēc pakalpojumiem. Tas attiecas uz efektīvu izglītības, veselības aprūpes, sociālās palīdzības, ceļu un transporta infrastruktūras tīkla izveidi, kā arī atbilstoši uzņēmēju vēlmēm un vajadzībām attīstīt perspektīvos saimnieciskās darbības virzienus teritorijā un attiecīgi pakārtot tiem visu veidu nepieciešamo infrastruktūru. Teritoriālās reformas rezultātā tiks nodrošināta pievilcīgāka vide investīcijām un produktīvu darbavietu radīšanai, tādejādi panākot konkurētspējīgu atalgojumu un mazinot emigrāciju. Nostiprinot pašvaldību autonomiju un kapacitāti, uzņēmējdarbības atbalstam pašvaldībās būs iespēja izveidot profesionālākas attiecīgas pašvaldību struktūras, kā arī veidot labāku sinerģiju starp valsts un pašvaldību institūcijām, uzņēmējiem, augstākās un profesionālās izglītības iestādēm, nevalstiskajām organizācijām u.c. institūcijām vienkopus.Ņemot vērā augstāk minētolikumprojekta regulējums tiešā veidā neietekmēs tautsaimniecības attīstību, bet pakārtoti, izveidojot spēcīgu pašvaldību darbības sistēmu un kāpinot pašvaldību kapacitāti, tas pozitīvi ietekmēs tautsaimniecības attīstību. Tāpat pārejot no 119 pašvaldību darbības uz 36 pašvaldību darbību būtiski tiks mazināts administratīvais slogs visai valsts pārvaldes sistēmai.  |
| 3. | Administratīvo izmaksu monetārs novērtējums | Nav attiecināma |
| 4. | Atbilstības izmaksu monetārs novērtējums | Nav attiecināma |
| 5. | Cita informācija | Atsevišķos gadījumos administratīvi teritoriālo izmaiņu rezultātā būs jāveic pārkārtojumi virknē valsts datu sistēmu, kas radīs īslaicīgu administratīvo slogu attiecīgām institūcijām, tāpat atsevišķos gadījumos teritoriālās izmaiņas ietekmēs komersantus, kuriem būs jāveic grozījumi adresācijā u.tml.Lai Valsts adrešu reģistrā precizētu adreses un administratīvās teritorijas, atbilstoši administratīvi teritoriālajai reformai, Valsts zemes dienestam (turpmāk – VZD) nepieciešams laiks šo izmaiņu veikšanai, jo VZD būs jāveic liela apjoma datu apstrāde saistībā ar adresācijas izmaiņām, t.sk. administratīvo teritoriju robežu precizēšana Adrešu reģistra telpiskajos datos atbilstoši jaunajam teritorijas iedalījumam (vairāk nekā 30 000 robežu segmenti). Līdz ar to nav iespējams nodrošināt datu aktualizēšanu vienā noteiktā datumā. Ņemot vērā minēto, likumprojekta Pārejas noteikumu 22.punktā noteikts, ka VZD izmaiņas adrešu reģistrā atbilstoši šā likuma pielikumam veic desmit darbdienu laikā no 2021.gada 1.jūlija.   Arī citu institūciju uzturētajās sistēmās (piemēram, VZD - Nekustamā īpašuma valsts kadastra informācijas sistēma, Apgrūtināto teritoriju informācijas sistēma, Digitālā dokumentu krātuve, Pasūtījumu apstrādes informācijas sistēma u.c.) nebūs iespējams nodrošināt datu aktualizēšanu vienā noteiktā datumā bez pārejas perioda, jo aktualizējamo ierakstu skaits sasniedz vairākus simtus tūkstošu. Piemēram, Nekustamā īpašuma valsts kadastra informācijas sistēmā būs jāveic datu aktualizācija par pašvaldībām kā juridiskām personām – kadastra objektu īpašniekiem un tiesiskajiem valdītājiem (uz 2019.gada 15.martu pašvaldībām reģistrēti 629 987 kadastra objekti). Līdz ar to Pārejas noteikumi paredz, ka iestādes savās uzturētajās informācijas sistēmās izmaiņas, kas saistītas ar šā likuma spēkā stāšanos, veic līdz 2021.gada 31.decembrim. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019.gads | Turpmākie trīs gadi (*EUR*) |
| 2020.gads | 2021.gads | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 500 000 |  0 |  0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  500 000 |  0 |  0 |  0 |  0 |  0 |  0 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi |  500 000 |  0 |  0 |  1 118 528 |  0 | 8 207 500 |  0 |
| 2.1. valsts pamatbudžets |  500 000 |  0 |  0 |  1 118 528 |  0 |  8 207 500 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 | Nav precīzi aprēķināms |   |
| 3. Finansiālā ietekme | 0 |  0 |  0 |  -1 118 528 |  0 |  -8 207 500 |  0 |
| 3.1. valsts pamatbudžets |  0 |  0 |  0 |  -1 118 528 |  0 |  -8 207 500 |  0 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 | Nav precīzi aprēķināms |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X |  0 |  0 |
| 5. Precizēta finansiālā ietekme | X | 0 | X | -1 118 528 | X |  -8 207 500 | 0 |
| 5.1. valsts pamatbudžets | 0 | -1 118 528 |  -8 207 500 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | Nav precīzi aprēķināms  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | **2019. gadā** **500 000 EUR** finansējums paredzēts atbilstoši Eiropas vietējo pašvaldību hartas 5. pantam izbraukuma konsultācijām par sabiedriskai apspriešanai izvirzāmo administratīvi teritoriālā iedalījuma modeli ar pašvaldību deputātiem, Administratīvi teritoriālās reformas zvanu centra darbībai, informatīvās kampaņas veikšanai, pētījumu un ekspertu piesaistei pašvaldību administratīvi teritoriālā modeļa izveidei un līdzdarbībai konsultācijās, kā arī sabiedrības informēšanai.**2020. gadā:** **1 118 528 EUR**1. Finansējums administratīvi teritoriālās reformas pabeigšanai, informatīvajai kampaņai un komunikācijai **226 028 EUR**, tai skaitā:
* Socioloģiskiem pētījumiem un ekspertu atzinumiem 160 000 EUR;
* Novadu izveides rokasgrāmatas izstrādei, piesaistot ekspertus 25 500 EUR;
* Informatīvai kampaņai un komunikācijai par administratīvi teritoriālo reformu 10 000 EUR;
* Administratīvi teritoriālās reformas koordinācijai un komunikācijai 30 528 EUR.
1. Valsts budžeta finansējums pašvaldībām administratīvi teritoriālās reformas īstenošanai **892 500 EUR**, tai skaitā:
* Novadu administratīvās struktūras projektu izstrādei (apvienošanās projekts) 367 500 EUR.

Katram novadam, kas veidojas apvienojoties, jāizstrādā jaunās administratīvās struktūras projekts, lai spētu 2021. gadā veiksmīgi uzsākt jaunā novada darbību.Viena projekta vidējās izmaksas līdz 18 103,45 EUR, kas paredzētas 29 jaunveidojamiem novadiem, izmaksājot 2020. gadā 70% no finansējuma;* Savstarpēji integrēta teritorijas attīstības plānošanas dokumenta projekta izstrāde jaunajiem novadiem 525 000 EUR.

Finansējums paredzēts esošo plānošanas dokumentu savstarpējai analīzei un integrācijai, lai novērstu iespējamās pretrunas, atšķirības, kas būtu jāzina jaunajai novada domei, kurai izstrādātie savstarpēji integrētie teritoriju attīstību plānošanas dokumentu projekti būs jāizvērtē, jāievieš korekcijas un jāapstiprina.Viena projekta vidējās izmaksas līdz 36 206,9 EUR, kas paredzētas 29 jaunveidojamiem novadiem, izmaksājot 2020. gadā 50% no finansējuma.**2021. gadā: 8 207 500 EUR** valsts budžeta finansējums pašvaldībām administratīvi teritoriālās reformas īstenošanai, tai skaitā:* Novadu administratīvās struktūras projektu izstrādei (apvienošanās projekts) 157 500 EUR.

Viena projekta vidējās izmaksas līdz 18 103,45 EUR, kas paredzētas 29 jaunveidojamiem novadiem, izmaksājot 2021. gadā 30% no finansējuma);* Savstarpēji integrēta teritorijas attīstības plānošanas dokumenta projekta izstrāde jaunajiem novadiem 525 000 EUR.

Finansējums paredzēts esošo plānošanas dokumentu savstarpējai analīzei un integrācijai, lai novērstu iespējamās pretrunas, atšķirības, kas būtu jāzina jaunajai novada domei, kurai izstrādātie savstarpēji integrētie teritoriju attīstību plānošanas dokumentu projekti būs jāizvērtē, jāievieš korekcijas un jāapstiprina.Viena projekta vidējās izmaksas līdz 36 206,9 EUR, kas paredzētas 29 jaunveidojamiem novadiem, izmaksājot 2021. gadā 50% no finansējuma;* Vienreizējā dotācija pašvaldībām, kuras veic administratīvi teritoriālo reformu 7 525 000 EUR.

Mērķdotācija katram jaunveidojamam novadam, kas izveidosies apvienojoties, lai pašvaldības segtu papildus izdevumus (sociālā nodrošinājuma pakete - priekšsēdētājiem, darbiniekiem; veidlapu, plāksnīšu nomaiņai u.c.)* Novadiem (13), kas veidojas apvienojoties līdz trīs novadiem līdz 155 000 EUR, kopā 2 015 000 EUR;
* Novadiem (12), kas veidojas apvienojoties četriem un pieciem novadiem līdz 31 000 EUR, kopā 3 720 000 EUR;
* Novadiem (četriem), kas veidojas apvienojoties virs sešiem novadiem līdz 447 500 EUR, kopā 1 790 000 EUR.

Pašvaldību izdevumu apmērs nav precīzi aprēķināms, jo ietekme uz pašvaldību budžetiem būs atkarīga no pašvaldību pieņemtajiem lēmumiem pēc 2021. gada 1. jūlija, kad darbu uzsāks jaunievēlētās pašvaldību domes, jo pašvaldību darba organizācija saskaņā ar normatīvajiem aktiem ir pašvaldību autonomā kompetencē ietilpstošs jautājums.Administratīvi teritoriālā reforma ir priekšnoteikums, lai izveidotu pašvaldības ar tādu kapacitāti, kas varēs nodrošināt virzību uz reģionālas attīstības atšķirību mazināšanu, atbilstoši Ministrijas izstrādātajā Reģionālās politikas pamatnostādņu projektā 2021-2027.gadam[[8]](#footnote-8) izvirzītajiem mērķiem un pasākumiem. Līdz ar to, lai sasniegtu šo mērķi, Reģionālās politikas pamatnostādņu 2021.-2027.gadam projektā ir paredzēti pasākumi un atbalsta instrumenti uzņēmējdarbības vides un pakalpojumu efektivitātes uzlabošanai reģionos. Kopējais pamatnostādnēs plānotais finansējuma apjoms ir 1 887 892 482 *EUR,* t.sk. Eiropas Savienības fondu investīcijas1 042 934 571 *EUR.* Līdz ar to administratīvi teritoriālās reforma norisei ir plānots finansējums, gan apvienošanās procesa veikšanai, gan atbalsts jauno novadu attīstībai. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Pašvaldību amatu vietu skaits nav precīzi aprēķināms, jo ietekme uz cilvēkresursiem pašvaldību institūcijās būs atkarīga no pašvaldību pieņemtajiem lēmumiem pēc 2021. gada 1. jūlija, kad darbu uzsāks jaunievēlētās pašvaldību domes, jo pašvaldību darba organizācija saskaņā ar normatīvajiem aktiem ir pašvaldību autonomā kompetencē ietilpstošs jautājums. |
| 8. Cita informācija | Papildu valsts budžeta līdzekļi (9 326 028 EUR (2020.gadā 1 118 528 EUR, 2021.gadā 8 207 500 EUR) VARAM prioritārajam pasākumam 2020.-2022.gadam “Administratīvi teritoriālās reformas īstenošana” ir atbalstīti Ministru kabineta 2019.gada 17.septembra sēdē (protokols Nr. 42, 34.§, 2.punkts). |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekta uzdod Ministru kabinetam līdz 2020. gada 1. novembrim izstrādāt un iesniegt Saeimai likumprojektus par nepieciešamajiem grozījumiem citos likumos. Tā kā likumprojekts ir Administratīvo teritoriju un apdzīvoto vietu likums izteikts jaunā redakcijā, tad likumprojektā ir paredzēts aktualizēt attiecīgus Ministru kabineta noteikumus, kuri tiks izdoti uz šajā likumā noteiktā deleģējuma pamata, kā arī tiks noteikts deleģējums izstrādāt jaunus noteikumus, kas pilnveidos esošo sistēmu, kura regulē administratīvi teritoriālā iedalījuma jautājumus un administratīvi teritoriālās reformas procesu, proti, kurus izstrādā (*skatīt iekavās*):1) līdz 2020. gada 1. novembrim izstrādā un iesniedz Saeimai likumprojektus par nepieciešamajiem grozījumiem citos likumos, nodrošinot atbilstību šajā likumā noteiktajam administratīvi teritoriālajam iedalījumam (*VARAM un attiecīgās nozaru ministrijas*); 2) divu mēnešu laikā pēc šā likuma spēkā stāšanās izdod šā likuma 8. pantā paredzētos noteikumus (*VARAM)*;3) divu mēnešu laikā pēc šā likuma spēkā stāšanās izdod šā likuma 9. pantā paredzētos noteikumus (*VARAM*);4) līdz 2021. gada 1. jūlijam izdod šā likuma 18. panta trešajā daļā paredzētos noteikumus [(*TM);*](https://likumi.lv/ta/id/245963-administrativo-teritoriju-un-to-teritoriala-iedalijuma-vienibu-robezu-noteiksanas-ka-ari-aprakstu-sagatavosanas-un-aktualizesan...)5) līdz 2021. gada 1. jūlijam izdod šā likuma 18. panta ceturtajā daļā paredzētos noteikumus (*TM* ); 6) divu mēnešu laikā pēc šī likuma spēkā stāšanās izdod šā likuma pārejas noteikumu 7. un 9. punktā paredzētos noteikumus (*VARAM*);7) līdz 2021. gada 1. jūnijam izdod šā likuma pārejas noteikumu 10.punktā paredzētos noteikumus (*VARAM*);8) līdz 2021. gada 1. jūlijam veic grozījumus Ministru kabineta 2015. gada 22. decembra noteikumos Nr. 787 “Valsts zemes dienesta maksas pakalpojumu cenrādis un samaksas kārtība” *(TM*).Lai pārejas periodā nodrošinātu pašvaldību darbību atbilstoši pārejas noteikumu 2.punktam, līdz 2021. gada 1. jūlijam spēkā ir Ministru kabineta 2013. gada 19. marta noteikumi Nr. 154 “Noteikumi par republikas pilsētu un novadu administratīvo teritoriju robežu aprakstu apstiprināšanu”. Pēc 2021. gada 1.jūlija Ministru kabinets izdod šā likuma 5.panta otrajā daļā paredzētos noteikumus (*TM*).Vienlaikus tehniska rakstura grozījumi būtu jāveic Saeimas vēlēšanu likumā, pēc jaunā administratīvā iedalījuma noteikšanas, precizējot kādas administratīvās teritorijas veido attiecīgos vēlēšanu apgabalus. Tāpat administratīvā iedalījuma izmaiņas skartu ap 25 Ministru kabineta noteikumus, kuros ir ietverts administratīvi teritoriālais iedalījums.  |
| 2. | Atbildīgā institūcija | VARAM un Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvjus aicinot līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē <https://www.mk.gov.lv/lv>. |
| 2. | Sabiedrības līdzdalība projekta izstrādē | Likumprojekts un tā anotācija 2019. gada 13. augustā tika publicēta VARAM tīmekļvietnē [www.varam.gov.lv](http://www.varam.gov.lv) un 2019. gada 14. augustā likumprojekts un tā anotācija tika publicēta Valsts kancelejas tīmekļvietnē <https://www.mk.gov.lv/lv> sadaļās - sabiedrības līdzdalība.  |
| 3. | Sabiedrības līdzdalības rezultāti | Sadaļa tiks papildināta pēc sabiedrības pārstāvju viedokļu un komentāru saņemšanas. |
| 4. | Cita informācija | Sabiedrības līdzdalības nodrošināšanai un priekšlikumu par administratīvi teritoriālo iedalījumu saņemšanai 2019. gada 2. aprīlī tika izveidots īpašs e-pasts – reforma@varam.gov.lv, uz kuru savus priekšlikumus un jautājumus ir iesūtījuši un turpina iesūtīt iedzīvotāji, sabiedriskās organizācijas, tai skaitā arī pašvaldības. Kopš 2019. gada 17. jūlija tiek nodrošināta administratīvi teritoriālās reformas zvanu centra darbība, kur iedzīvotāji var telefoniski paust savus priekšlikumus un uzdot jautājumus. Zvanu centra darbību plānots nodrošināt līdz 2019. gada 15. decembrim. Kopš 2019. gada augusta VARAM ministrs dodas reģionālajās vizītēs uz pašvaldībām, kuras skar administratīvi teritoriālā reforma, un tiekas ar iedzīvotājiem, skaidrojot reformas nepieciešamību un mērķus un uzklausot priekšlikumus. Plānots tikšanās turpināt līdz 2019. gada maijam un apmeklēt vairāk nekā 70 pašvaldības. Saņemtie priekšlikumi par administratīvi teritoriālo iedalījumu tiek izvērtēti un iespēju robežās ņemti vērā.Papildus tam vēstules ar priekšlikumiem iedzīvotāji, organizācijas un pašvaldības sūta arī uz citiem VARAM saziņas kanāliem. VARAM tīmekļvietnē ir izveidota sadaļa “Administratīvi teritoriālā reforma”, kur jebkuram interesentam vienuviet ir pieejama aktuālā informācija par administratīvi teritoriālo reformu: [http://www.varam.gov.lv/lat/administrativi\_teritoriala\_reforma/](http://www.varam.gov.lv/lat/%0Badministrativi_teritoriala_reforma/). |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, Valsts zemes dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts ietekmēs 112 pašvaldību institucionālo un funkcionālo struktūru, kur administratīvo teritoriju apvienošanās rezultātā tiks izveidotas 29 jaunas apvienotās pašvaldības. Savukārt ietekme uz cilvēkresursiem pašvaldību institūcijās būs atkarīga no pašvaldību pieņemtajiem lēmumiem pēc 2021. gada 1. jūlija, kad darbu uzsāks jaunievēlētās pašvaldību domes, jo pašvaldību darba organizācija saskaņā ar normatīvajiem aktiem ir pašvaldību autonomā kompetencē ietilpstošs jautājums.  |
| 3. | Cita informācija | Nav. |

Vides aizsardzības un reģionālās attīstības ministrs J.Pūce

A.Šults, 67026521

arnis.sults@varam.gov.lv

1. *Pieejams Ministru kabineta tīmekļvietnē:* [*http://tap.mk.gov.lv/lv/mk/tap/?pid=40477480&mode=mk&date=2019-09-17*](http://tap.mk.gov.lv/lv/mk/tap/?pid=40477480&mode=mk&date=2019-09-17) [↑](#footnote-ref-1)
2. Vilerts, K., Zutis, K. & Beņkovskis, K. *Kas nosaka Latvijas pašvaldību budžeta izdevumu atšķirības?* Latvijas Banka, 2019. Pieejams: <https://datnes.latvijasbanka.lv/diskusijas-materiali/DM_1-20190_lv.pdf> (skatīts 26.07.2019.) [↑](#footnote-ref-2)
3. Latvijas ilgtspējīgas attīstības stratēģija līdz 2030. gadam. Apstiprināta Saeimā 2010. gada 10. jūnijā. Pieejama: <https://www.pkc.gov.lv/sites/default/files/inline-files/Latvija_2030_7.pdf> [↑](#footnote-ref-3)
4. 2019. gada 14. maija informatīvais ziņojums “Par skolu tīkla sakārtošanu”. Pieejams: <http://tap.mk.gov.lv/lv/mk/tap/?pid=40473011&mode=mk&date=2019-05-14> [↑](#footnote-ref-4)
5. *Pieejams Ministru kabineta tīmekļvietnē:* [*http://tap.mk.gov.lv/lv/mk/tap/?pid=40478407*](http://tap.mk.gov.lv/lv/mk/tap/?pid=40478407) [↑](#footnote-ref-5)
6. 2019. gada 14. maija informatīvais ziņojums “Par sabiedriskai apspriešanai izvirzāmo administratīvi teritoriālā iedalījuma modeli” un MK 2019. gada 14. maija protokollēmums Nr. 24., 23.§. Pieejami: <http://tap.mk.gov.lv/lv/mk/tap/?pid=40472896> [↑](#footnote-ref-6)
7. *Pieejams Ministru kabineta tīmekļvietnē:* [*http://tap.mk.gov.lv/lv/mk/tap/?pid=40477480&mode=mk&date=2019-09-17*](http://tap.mk.gov.lv/lv/mk/tap/?pid=40477480&mode=mk&date=2019-09-17) [↑](#footnote-ref-7)
8. *Pieejams Ministru kabineta tīmekļvietnē:* [*http://tap.mk.gov.lv/lv/mk/tap/?dateFrom=2018-10-04&dateTo=2019-10-04&text=Re%C4%A3ion%C4%81l%C4%81s+politikas+pamatnost&org=0&area=0&type=0*](http://tap.mk.gov.lv/lv/mk/tap/?dateFrom=2018-10-04&dateTo=2019-10-04&text=Re%C4%A3ion%C4%81l%C4%81s+politikas+pamatnost&org=0&area=0&type=0) [↑](#footnote-ref-8)